Vodiči parkujú na miestach pre zdravotne ťažko postihnutých, Karlova Ves to chce zmeniť
BRATISLAVA 29. apríla (WebNoviny.sk) – Bratislavská mestská časť Karlova Ves na Pribišovej ulici skúšobne nainštalovala 23 parkovacích senzorov, ktoré rozpoznajú, že na mieste pre zdravotne ťažko postihnuté osoby (ZŤP) parkuje neoprávnene vozidlo a následne informáciu dostane mestská polícia. Na tlačovej besede o tom informovala starostka Karlovej Vsi Dana Čahojová.
Senzor deteguje prítomnosť karty
"Situácia s parkovaním v Karlovej Vsi je veľmi akútna. Často sa stáva, že vodiči z bezohľadnosti parkujú na miestach určených pre ľudí s vážnymi zdravotnými problémami. Rozhodli sme sa preto otestovať systém senzorov. Začneme sledovať najskôr senzory na Pribišovej ulici, a verím, že v budúcnosti by sa táto metóda mohla uplatniť aj pri zavádzaní rezidentského parkovania," dodala Dana Čahojová.
Systém kontroly je založený na detekcii elektronickej karty, ktorú má ZŤP vodič v aute. Po zaparkovaní senzor rozozná, že na mieste parkuje oprávnené vozidlo. Ak tomu tak nie je, automaticky posiela informáciu mestskej polícii.
"Detektor vozidla v kombinácii s elektronickou kartou (iPermit) vo veľkosti kreditnej karty je technológia, ktorá umožňuje ochrániť parkovacie miesto, ktoré je priradené konkrétnemu držiteľovi. Nainštalovali sme 23 senzorov a distribuovali 23 elektronických kariet. Tie si noví majitelia odložili do vozidla. Po zaparkovaní senzor kontroluje, či je elektronická karta v zaparkovanom vozidle," povedal zástupca spoločnosti GOSPACE pre technologické zabezpečenie inteligentných senzorov Ondrej Závodský.
Vodičom hrozí pokuta
Karlova Ves je prvou bratislavskou samosprávou, ktorá zaviedla automatizovaný systém monitorovania vyhradených parkovacích miest. O jeho zavedení rokujú aj mestské časti Staré Mesto a Nové Mesto. Tento systém už funguje napríklad v Trnave alebo Nitre.
V minulom roku mestská polícia na celom území Bratislavy riešila 1 258 prípadov neoprávneného parkovania na miestach pre ZŤP osoby.
V mestskej časti Karlova Ves bolo takýchto priestupkov 241. Ide o závažný dopravný priestupok a vodič môže byť na mieste riešený blokovou pokutou do výšky 150 eur.
Viac k témam: parkovanie
Zdroj: Webnoviny.sk – Vodiči parkujú na miestach pre zdravotne ťažko postihnutých, Karlova Ves to chce zmeniť © SITA Všetky práva vyhradené.